Suomalainen ei ole voittanut kultaa kansainvälisissä fysiikkaolympialaisissa 37 vuoteen.

Aleksi Kononen oli harjoitellut fysiikkaolympialaisiin pitkään ja hartaasti. Kuvassa harjoittelun tulos: kultamitali. Lukijan kuva

Jyväskylän Lyseon lukion IB-linjalta valmistunut Aleksi Kononen, 19, teki sunnuntaina historiaa Israelin Tel Avivissa. Nuori mies voitti nimittäin kultaa kansainvälisissä fysiikkaolympialaisissa ensimmäisenä suomalaisena sitten kylmän sodan ja toisena suomalaisena koko olympialaisten historiassa. Sunnuntaihin saakka ainoa suomalainen kultaa voittanut oli Heikki Tuuri, joka sai kultamitalin Länsi-Saksassa vuonna 1982.

– Oli se aika hieno fiilis kyllä, kun voitin kultaa, Kononen kuvailee.

Joukkueenjohtaja Lasse Franti kertoo nähneensä Aleksin lahjakkuuden jo ennen olympialaisia, mutta kultaan hän ei silti uskaltanut uskoa.

– Kyllä se on sen verran poikkeuksellinen ja kova saavutus, ettei sitä voinut millään tavalla etukäteen olettaa, Franti sanoo.

Looginen jatkumo

Kononen osallistui kansainvälisiin fysiikkaolympialaisiin ensimmäisen kerran toissa vuonna, jolloin hän sai pronssia. Viime vuonna irtosi jo hopea.

– Looginen jatkumo oli siis tänä vuonna kulta. Tietenkin tässä on aina pieni tuuritekijä mukana. Tänä vuonna oli historiallisen vaikeita tehtäviä, ja sen vuoksi myös arviointi oli erilaista, Kononen pohtii.

Harjoittelematta kulta ei silti irronnut. Armeijan jälkeen Kononen päätti alkaa treenata olympialaisiin täysipäiväisesti. Hän teki muun muassa viime vuosina fysiikan olympialaisissa olleita tehtäviä.

Konosen suoritus on sikäli erityisen ansiokas, että Heikki Tuurin ajoista osallistuvien maiden lukumäärä on kasvanut seitsemästätoista seitsemäänkymmeneenkahdeksaan.

Kononen aikoo nyt levätä pari päivää ja juhlistaa sitten voittoa kakkukahveilla. Myös rakkaat harrastukset lukeminen ja pyöräily palaavat nyt kuvioihin intensiivisen fysiikalle omistetun jakson jälkeen.

Syksyllä Konosta odottaa opiskelupaikka Aalto-yliopistossa, jossa nuori mies aloittaa teknillisen fysiikan opiskelut.

– Tutkijan työ olisi minusta kiinnostava, mutta katsotaan, mihin elämä vie.

Parhaat pisteet Kiinaan

Kansainväliset fysiikkaolympialaiset on alle 20-vuotiaille ei-korkeakouluopiskelijoille tarkoitettu, vuosittain järjestettävä fysiikkakilpailu, joka pidetään eri maissa. Kilpailussa on sekä teoreettisia että kokeellisia tehtäviä ja ne käännetään kunkin osallistujamaan omalle äidinkielelle.

Jokainen maa saa lähettää kilpailuun yhden viisihenkisen joukkueen. Kulta-, hopea- ja pronssimitaleja sekä kunniamainintoja jaetaan siten, että noin kahdeksan prosenttia saa kultaa, 25 prosenttia kultaa tai hopeaa, 50 prosenttia kultaa, hopeaa tai pronssia ja 67 prosenttia mitalin tai kunniamaininnan. Suomen joukkue sai Konosen kultamitalin lisäksi myös kaksi pronssia.

Euroopan unionin maista kultaa meni Suomen ja Viron lisäksi Sloveniaan. Parhailla yhteispisteillä absoluuttisen voiton ansaitsi tänä vuonna Xiangkai Sun Kiinasta.